
Докладна записка
от
д-р Георги Дракалиев – председател на ПК по общинска собственост, общински предприятия и дружества 

Относно: Монтиране на паметен знак на Тина Търнър в Зала „Бойчо Брънзов“

       Уважаеми общински съветници,
      На 24 май 2023 г., на 83 годишна възраст почина световноизвестната певица Тина Търнър, наричана по цял свят „Кралицата на рокендрола“. Тя е определяна като най-успялата жена в рок музиката, със спечелени 8 награди „Грами“ и продадени повече концертни билети от всеки друг солов изпълнител в историята. Комбинираните продажби на нейните албуми и единични плочи наброяват общо около 100 милиона броя. Известна е с енергичното си сценично присъствие, мощни вокали и дълготрайна кариера.
     Точно преди 42 години, в края на май 1981 г., и бургаската публика има възможността да види на живо популярната изпълнителка, когато тя изнася 2 поредни концерта в спортна зала „Изгрев“ (дн. „Бойчо Брънзов“) в ж.к. „Зорница“. Днес, присъствалите на тях почитатели щастливо си припомнят този паметен ден и разказват спомените си от него, а всички останали могат да ги прочетат по местните и национални онлайн медии.
      Според мен, едно събитие от такъв род, състояло се в тази бургаска зала преди толкова години, не бива да потъва в забрава и е добре да бъде запазено като спомен.
      Ето защо, на основание на чл. 17, ал.1, т.5 от ЗМСМА, предлагам на Общински съвет – Бургас да вземе следното 

РЕШЕНИЕ:

      Да се изработи почетна „Звезда на славата“ с името на Тина Търнър и датата на концерта й в Бургас, която да се монтира на вътрешната стена, непосредствено вдясно от главния вход на Зала „Бойчо Брънзов“.
         

С уважение:

                                                                  Г. Дракалиев
